b'\n_START_ARTICLE_\nTroy Davis\n_START_SECTION_\nDetaljene\n_START_PARAGRAPH_\nPolitimannen Mark MacPhail jobbet som sikkerhetsvakt p\xc3\xa5 en restaurant da han grep inn i en krangel mellom flere menn p\xc3\xa5 en parkeringsplass i n\xc3\xa6rheten. Han ble skutt i hjerte og ansikt uten \xc3\xa5 ha rukket \xc3\xa5 trekke sin egen pistol. MacPhail, som var 27 \xc3\xa5r gammel, var s\xc3\xb8nn av en oberst i det amerikanske milit\xc3\xa6ret, gift, hadde en 2 \xc3\xa5r gammel datter og en nyf\xc3\xb8dt s\xc3\xb8nn. Han hadde begynt i Savannah Police Department i 1986 etter seks \xc3\xa5r i milit\xc3\xa6ret. _NEWLINE_En av mennene i kranglen, Sylvester Coles, gikk til politiet og hevdet at Davis var innblandet i drapet p\xc3\xa5 MacPhail, og Davis ble p\xc3\xa5grepet fire dager senere. Under rettssaken mot ham i 1991 var det  mange vitner som uttalte at de hadde sett ham skyte MacPhail. To andre vitnet om at han hadde tilst\xc3\xa5tt drapet for dem. Drapsv\xc3\xa5penet ble aldri funnet, og ingen fysiske bevis knyttet ham til mordet. Gjennom sin anke og etterf\xc3\xb8lgende klager, opprettholdt Davis sin uskyld. Han ble d\xc3\xb8mt til d\xc3\xb8den i august 1991. Mange klagesaker i statlige og f\xc3\xb8derale domstoler fulgte. _NEWLINE_Davis og hans advokater hevdet at den rasemessige sammensetningen av juryen og d\xc3\xa5rlig forsvar fra tidligere advokater hadde p\xc3\xa5virket hans rett til en rettferdig rettergang. Syv av de opprinnelige ni \xc3\xb8yenvitnene som hadde knyttet Davis til drapet, trakk hele eller deler av sine vitnesbyrd fra den f\xc3\xb8rste rettssaken. Flere uttalte at de hadde f\xc3\xb8lt seg presset av politiet til \xc3\xa5 implisere Davis i mordet p\xc3\xa5 MacPhail. Nye vitner impliserte i stedet Sylvester Coles i mordet. Davis ble sittende p\xc3\xa5 d\xc3\xb8dscelle gjennom alle p\xc3\xa5f\xc3\xb8lgende klager og ankesaker._NEWLINE_I mai 2011 ba Amnesty International om at d\xc3\xb8dsdommen m\xc3\xa5tte gj\xc3\xb8res om. Den 17. september 2011 hadde over 660\xc2\xa0000 mennesker undertegnet begj\xc3\xa6ringen om ben\xc3\xa5dning, deriblant pave Benedikt XVI, erkebiskopen av Atlanta, William Sessions (tidligere leder for FBI), tidligere president Jimmy Carter, Harry Belafonte, s\xc3\xb8ster Helen Prejean foratterinne av \xc2\xabDead Man Walking\xc2\xbb, og skuespilleren Mike Farrell, flere representanter for det europeiske parlamentet og erkebiskop Desmond Tutu. Den 7. september 2011 ble datoen for henrettelsen fastsatt til 21. september 2011 etter at den allerede var blitt utsatt tre ganger. _NEWLINE_Amnesty International og andre organisasjoner som National Association for Advancement of Colored People tok opp saken og ba om en ny gjennomgang. Amnesty Norge aksjonerte utenfor den amerikanske ambassaden i Oslo._NEWLINE_Etter at Davis hadde utt\xc3\xb8mt sine ankemuligheter og USAs h\xc3\xb8yesterett hadde avsl\xc3\xa5tt en anmodning om utsettelse av henrettelsen, ble han drept ved en giftinnspr\xc3\xb8ytning i Georgia Diagnostic and Classification State Prison. Han fastholdt sin uskyld til siste slutt.'